KIRJALLINEN KYSYMYS E-0084/00 esittäjä(t): Carles-Alfred Gasòliba i Böhm (ELDR) komissiolle. Nelipyöräiset mopot.



Virallinen lehti nro 303 E , 24/10/2000 s. 0140 - 0140



KIRJALLINEN KYSYMYS E-0084/00 esittäjä(t): Carles-Alfred Gasòliba i Böhm (ELDR) komissiolle (24. tammikuuta 2000) Aihe: Nelipyöräiset mopot Vuonna 1992 Euroopan unioni vahvisti direktiivissä 92/61/ETY(1) yhtenäisen määritelmän mopoille: ne ovat kaksi- ja kolmipyöräisiin ajoneuvoja, joiden ottomoottorin sylinteritilavuus on enintään 50 cm3 ja suurin rakenteellinen nopeus enintään 45 km/h. Nelipyöräisten mopojen (kevyet nelipyörät) tapauksessa esitetään lisävaatimuksena, että kuormittamattoman massan on oltava alle 350 kg. Direktiivin 92/61/ETY sisällyttäminen Espanjan kansalliseen lainsäädäntöön on synnyttänyt joukon säännöksiä ajoneuvojen hyväksynnästä, käytöstä liikenteessä ja rekisteröinnistä. Yksi viimeisimmistä on uusi yleisasetus ajoneuvoista, joka hyväksyttiin 23. joulukuuta 1998 kuninkaallisella asetuksella RD 2822/1998. Mainitussa asetuksessa mopoihin luetaan kaksi-, kolmi- ja nelipyöräiset ajoneuvot, jotka teknisiltä ominaisuuksiltaan vastaavat direktiivin 92/61/ETY määräyksiä. Kevyitä nelipyöriä alkoi tulla Espanjan markkinoille vuoden 1997 lopulla, ja mopoina niihin sovellettiin alennettua, 7 prosentin arvonlisäveroa. Vuoden 1998 lopulla Espanjan veroviranomainen kuitenkin sitovaksi luokittelemassaan vastauksessa kirjalliseen kyselyyn muutti verotusperustetta ja määräsi, että kevyisiin nelipyöriin oli sovellettava yleistä, 16 prosentin alv-verokantaa, koska niissä on neljä pyörää. Näin siitä huolimatta, että ne kiistatta ovat mopoja. Onko komissio tietoinen tilanteesta? Eikö komissio katso, että mainittu, kevyiden nelipyörien myyntiin Espanjassa sovellettava alv-verokohtelu on paitsi syrjivä muihin mopoihin nähden, myös tuottaa EY-sopimuksen vastaisia vaikutuksia (kaupan vääristyminen ja tavaroiden vapaan liikkuvuuden esteet) ja rikkoo voimassa olevia yhteisön säännöksiä? (1) EYVL L 225, 10.8.1992, s. 72. Frederik Bolkesteinin komission puolesta antama vastaus (16. maaliskuuta 2000) Komissio ilmoittaa arvoisalle parlamentin jäsenelle, että se on tietoinen Espanjassa mopojen myynnissä käytössä olevasta erilaisesta arvonlisäverotuksesta. Jäsenvaltioiden liikevaihtoverolainsäädännön yhdenmukaistamisesta yhteinen arvonlisäjärjestelmä: yhdenmukainen määräytymisperuste 17. toukokuuta 1977 annetun kuudennen neuvoston direktiivin 77/388/ETY(1) (sellaisena kuin se on muutettuna direktiivissä 92/77/ETY) 12 artiklassa säädetään normaalin verokannan soveltamisesta, mutta annetaan jäsenvaltioille mahdollisuus soveltaa yhtä tai kahta alennettua verokantaa direktiivin liitteessä H lueteltuihin tiettyihin tavaroiden luovutuksiin ja palvelujen suorituksiin. Edellä mainitun direktiivin 28 artiklassa on siirtymäsäännöksiä erityisesti verokantojen osalta. Niin kaksi-, kolmi- kuin nelipyöräisetkään mopot eivät kuulu näiden säännösten soveltamisalaan kuuluviin tavaroihin, joihin alennettua verokantaa voi soveltaa. Kyseinen asia on parhaillaan tutkittavana komissiossa, joka tarkastaa myös muiden jäsenvaltioiden asiaa koskevan lainsäädännön. (1) EYVL L 145, 13.6.1977. Muutettu EYVL L 316, 31.10.1992.